Polisieklerk vas vir beweerde korrupsieArgieffoto ŉ Administratiewe klerk van die polisie het Maandag op aanklagte van korrupsie in die Giyane-landdroshof in Limpopo verskyn. Dit kom nadat die betrokke persoon glo geld ontvang het om ŉ werksaansoek vinniger af te handel. Volgens kapt. Matimba Maluleke, woordvoerder van die polisie, is die 43-jarige klerk Saterdag in hegtenis geneem nadat die persoon glo ŉ kandidaat belowe het dat die se werksaansoek vir ŉ pos in die polisiediens vinniger afgehandel sal word in ruil vir R10 000. Die klerk was glo deel van menslike hulpbronne by die Giyane-polisiestasie en was verantwoordelik vir die werwing en aanstelling van personeel in die plaaslike polisiediens. Die parlementêre portefeuljekomitee oor polisie het die inhegtenisname van die klerk verwelkom. Volgens Francois Beukman, voorsitter van die komitee, is die uitroei van korrupte elemente in die Suid-Afrikaanse Polisiediens (SAPD) die eerste stap in die versterking van openbare vertroue en geloofwaardigheid in die polisie. “Dit is onaanvaarbaar dat hierdie administratiewe klerk sy of haar gesagsposisie gebruik het om omkoopgeld van R10 000 van werkversoekers te eis ten einde hul aansoek te verwerk. “Hierdie afkeurenswaardige gedrag is teen die etos van ’n bekwame staatsdiens wat gehaltediens moet lewer,” het Beukman gesê. Beukman maan dat indien die klerk skuldig bevind word, die betrokke persoon die gevolge van hul misdade moet aanvaar.